Anggenipun tumut dhateng Kurawa, mboten margi ngiloni tiyang lepat utawi ambek angkara murka, namung prelu badhe ngresiki pidosanipun anggenipun nyedani Dewi Ambika. Sang Resi sampun ngretos bilih ingkang saged nyedani sariranipun, mboten sanes namung Dewi Srikandhi, prajurit wanita ingkang kepanjingan sukmanipun Dewi Ambika. Saderengipun murud ing kasidan jati, mundhut kajang sirah (bantal), songsong, tuwin unjukan. Ingkang saged minangkani kanthi leres namung Raden Janaka tuwin Raden Werkudara. Prabu Puntadewa ingkang nyundhang mustakanipun, Raden Nakula Sadewa ingkang nyanggi samparanipun. Saking sanget kalegan panggalihipun, paring sabda bilih Pandhawa ingkang unggul juritipun. Sasampunipun seda, ingkang ngrukti kunarpanipun inggih Pandhawa.